Brann-treneren ønsker seg oppvarmet kunstgress og tak over Brann stadion
Det er dagen derpå - dagen etter at Brann, ifølge Nilsen, spilte sin svakeste kamp for sesongen. VG sitter i klubblokalene på Brann stadion sammen med mannen som har gitt bergenserne gjenopprettet ære - og håp for fremtiden. Fikk du med deg gårsdagens drama? Dommeren innrømmer straffefeilOg det er nettopp fremtid vi snakker. Fordi Brann rykker opp, enten til helgen eller helgen etter. Det er det klubben planlegger for, og det er det Lars Arne Nilsen lengter etter. Og det er det han vil snakke om: Hvordan Brann skal unngå å havne i denne situasjonen en gang til, at klubben, en av de største i Norge, ikke skal la seg ydmyke og bli sendt ned fra Tippeligaen en gang til. En samtale med Lars Arne Nilsen er interessant. Han kan kanskje virke litt traust, men ikke la deg lure: Denne mannen har mye å fare med, han «tenker» fotball, du ser det mens han sitter der: Dette er en fotballmann. Og han vet hva han vil. Grafikk: Sjekk Branns tabellklatring etter trenerbyttetSå spørsmålet er: Hva vil Nilsen - med Brann - i fremtiden? Han vet at det er resultatene som avgjør hvor lenge han er der, men hvordan vil han gjøre Brann sterkest mulig? Han kommer med fire punkter. Fire ting han mener er helt avgjørende for satsingen. At det ikke først og fremst dreier seg om penger, det er interessant: - Min drøm, og dette har jeg ikke drøftet med klubbens ledelse ennå, det er å ha tak over stadion, overbygg - og oppvarmet kunstgress. For meg er dette ekstremt viktig, og jeg mener det kan være avgjørende. I mange måneder av året, i januar, februar, mars og april, er det ikke mulig å trene på gress. Brann har en nedslitt kunstgressbane. Ellers må vi rundt i distriktet, til Sotra, til Åsane, for å trene. Det holder ikke. Treningsforholdene er for dårlige, vi må ha en fast plass å trene. Det har med kulturbygging å gjøre også, samle alt på et sted, på stadion, mener Brann-treneren. Nilsen om Brann-muligheten: «Jeg har ikke noe valg. Sier jeg nei, vil jeg angre resten av livet»Han snakker om mindre klubber, i fylket, i nabolaget, i nær omkrets, som har hall. Han nevner Volda, Ørsta og Hodd - alle har hall. Men ikke Brann fra store Bergen. Lars Arne Nilsen sier ikke at det er en skandale, men det er det han mener. Og han mener det er en vesentlig grunn til at Brann ikke har skapt en sterkere toppidrettskultur i klubben. For det andre punktet hans, det handler om kultur, en endring av den. Det er vanskelig, men mulig. Det handler om å vinne, og lære seg å vinne. Lars Arne Nilsen nektet å tape med vilje for sønnen Sivert da han var liten. Han ville lære sønnen, som nå er en nøkkelspiller i Brann, at det skulle litt til for å vinne. - Jeg tapte aldri med vilje, sier Brann-treneren - uten å smile. Ekspert: - Nilsen 1000 ganger bedre enn Norling på norsk fotballPunkt tre: Det handler om å bryte barrierer, spesielt treningsmessig. Lars Arne Nilsen mener at det er mye å hente i norsk fotball på fysisk trening. Han mener at gjennomtrente spillere, helt på grensen av hva de tåler, må til. Han sier han har sett det når tyske lag, for eksempel, er i aksjon: hele kroppen er gjennomtrent. I norsk fotball er det ikke helt sånn. - Vi må ha en ekstrem treningskultur, en rå treningskultur. Men det avhenger av rett type spiller med den rette innstillingen, mener Lars Arne Nilsen. Det siste punktet er spillestil. Det handler ikke om tallkombinasjoner (som mange mener det gjør), men om måten du opptrer på, på banen. For Nilsen har dette alltid vært ekstremt interessant. Hvordan tar du styringen, tak i, kampen? Han mener du er nødt til å ha et indre bilde av hva som er din stil, hvordan det skal se ut når ditt lag har ballen.Det er en detalj, men en interessant en: Nilsen, der andre snakker om 4-4-2, 4-3-3 eller 4-2-3-1, kaller Branns system for «5-5». Han retter det til «6-5», fordi han mener keeperen er en viktig utespiller. Men han mener det er det rette. De fire forsvarsspillerne og den defensive midtbanespilleren danner en slags W defensivt, mens de fem andre spillerne danner en omvendt W offensivt. - For meg har det vært enkleste å beskrive det sånn. På en enkel måte må spillerne vite hva som er det viktigste med sin posisjon. Da er det enkelt med «5-5». Indreløperne skal opp, vingene skal ligge ute og spissen skal være spiss, er den enkle forklaringen til Lars Arne Nilsen. Men han vet at han kan komme med alle punkter i verden: I Bergen er ikke tålmodigheten styrken (Nilsen sier han liker det), men han håper han får litt tid til å sette ideene sine ut i Tippeligaen.- Hjertet styrer hjernen i Bergen. Og i det bergenske lynnet ligger det at de må ha noe nytt hvis det gamle ikke fungerer. Og det er mye bra med bergenserne: Den lidenskapen du finner her, den finner du ikke noe annet sted i Norge. Det var det som trigget meg inn i denne jobben, vinne noe med denne klubben. Og det skal være mulig. For til slutt handler alt om å vinne, sier Lars Arne Nilsen. Det har det gjort gjennom hele livet hans.
Tak over stadion - og kunstgress. Det er noe av det Brann-trener Lars Arne Nilsen (51) ønsker seg for at Brann igjen skal bli blant Norges beste fotballklubber.